কলকাতায় এই প্রথম ফ্যাশন শো’য়ের জন্য আসা?
ঠিকই। এর আগে শুধু ছবির প্রচারের জন্য আসা হয়েছিল। আই অ্যাম রিয়েলি এক্সাইটেড। শান্তনু এবং নিখিলের পোশাক আমি পরেই থাকি। এই কালেকশনেরই একটা পোশাক কিছুদিন আগে পরেছিলাম। তবে এই প্রথমবার ওঁদের শো-স্টপার আমি। 
মডেলিং দিয়েই তো কেরিয়ার শুরু করেছিলেন...।
ঠিক মডেল হওয়ার কথা কোনওদিন ভাবিনি। সেই সময় এমবিএ’তে ভর্তি হতে পারিনি। হাতে কোনও কাজ না থাকায় পকেটমানির জন্যে ম়ডেলিং শুরু করি। পরে অবশ্য সহকারী পরিচালকের কাজও করি। তারপর অভিনয়ে আসা।
বক্স অফিসের নিরিখে এ বছরটা আপনার তেমন ভাল কাটেনি। ‘ইত্তেফাক’এর সাফল্যের পর নিশ্চয়ই একটু রিল্যাক্সড আপনি?
সে তো বটেই। এই ছবিটায় পারফরম্যান্স ছাড়া তেমন কিছুই ছিল না। এটা একটা খাঁটি মার্ডার মিস্ট্রি। সব চরিত্র একই জামা পরে, এক ছাদের নীচে গোটা ছবিতে। মোট ১০০ মিনিটের গল্প। তাই অভিনয় ছাড়া দর্শককে অন্য কিছুই অফার করার ছিল না। আমার চরিত্রটা সেভাবে তো হিরোর চরিত্র নয়। তাই ভেবেছিলাম ছবিটা করে দেখি। অন্য রকম হবে। দেখলাম ছবিটা ধীরে ধীরে ব্যবসা করছে। তার মানে লোকে পছন্দ করছেন। এমনিতেও আমরা ছবিটার প্রচার করিনি। তাই দর্শক খোলা মনে ছবিটা দেখতে গিয়েছিলেন। ঝুঁকি নিয়ে কাজটা করলাম, তারপর ভাল ফল করল, তখন আনন্দ তো হবেই! এতে বোঝাও যায় যে ভাল কনটেন্ট হলে ছবি চলবে। আশা করছি, ভবিষ্যতে এই ধরনের ছবি আরও হবে।
ছবি ফ্লপ করলে কীভাবে নিজেকে সামলান?
আমার মনে হয়, সাফল্যের চেয়ে ব্যর্থতায় নিজেকে সামলানো অনেক বেশি সহজ। যখন মানুষ ব্যর্থ হয় তখন ঘুরে দাঁড়িয়ে আবার চেষ্টা করা ছাড়া আর কোনও উপায় থাকে না। কিন্তু সাফল্য পেলেই জীবনে অনেকগুলো রাস্তা খুলে যায়। সে সময় মাথা ঠান্ডা রেখে ঠিক পথটা বেছে নেওয়াই আসল চ্যালেঞ্জ। তবে হ্যাঁ, যখন ছবিগুলো চলে না, সেগুলো থেকে অনেক কিছু শিখি। অভিনয়টা আরও উন্নত করার চেষ্টা করছি। আশা করি, ‘ইত্তেফাক’এ যেটা পেরেছি, সেটা আরও ভাল করে পরের ছবিগুলোয় করতে পারব। 
ভবিষ্যতে ছবি বাছার সময় কি কনটেন্টকেই বেশি গুরুত্ব দেবেন?
একদম! একই ধরনের ছবি করে যাওয়ার ট্রেন্ডটা এখন আর নেই। সব অভিনেতাই চাইছেন নিজেদের কমফর্ট জোন’এর বাইরে গিয়ে আরও বেশি কিছু করতে। নিজেকে প্রমাণ করতে। এ বছর অনেক বড় ব্যানারের ছবির চেয়ে ছোট ছবি বেশি ভাল চলেছে। এভাবেই চলতে থাকলে শুধু হিরো নয়, আমরা আরও অনেক ধরনের চরিত্রে অভিনয় করার সুযোগ পাব।
কনটেন্টের লোভেই কি অঁসম্বল কাস্ট হওয়া সত্ত্বেও ‘আইয়ারি’ করতে রাজি হলেন?
অঁসম্বল কাস্টের সঙ্গে এর আগেও অনেকবারই কাজ করেছি। তাতে কোনও অসুবিধা নেই। তবে পরিচালক নীরজ পাণ্ডে হলে না রাজি হয়ে থাকি কী করে! ওঁর নিজস্ব একটা স্টাইল রয়েছে। ওঁর ছবি মানেই বেশ একটা ইন্টারেস্টিং থ্রিলার হবে। তার উপর ছবিতে মনোজ বাজপেয়ী আমার সহ-অভিনেতা ছিলেন। উনি প্রায় আমার মেন্টরের মতো হয়ে গিয়েছিলেন। শ্যুটিংয়ের ফাঁকে আমরা একসঙ্গে বসে অনেক গল্প করতাম। আসলে অভিনয় নিয়ে উনি এতটাই প্যাশনেট যে ওঁর অভিজ্ঞতা শুনতেও ভাল লাগে।
সেলিব্রিটিদের ব্যক্তিগত জীবন নিয়ে তো সব সময়ই চর্চা হচ্ছে। আপনার অস্বস্তি হয়?
ইউ রিয়েলি থিঙ্ক সো?
শাহরুখ খানের জন্মদিনের পার্টি থেকে আলিয়া ভট্ট আপনার পরা টি-শার্ট গায়ে দিয়ে বেরোলেন কিনা, সেটাই তো লোকে জানতে চায়!
(হাসি...) ঠিকই! এসব খবর শুনলে আমি শুধুই হাসি। হেসে উড়িয়ে দেওয়া ছাড়া তো আর কোনও উপায়ও নেই।  দেখুন ক্রিকেট, সিনেমা আর রাজনীতি আমাদের দেশে সবচেয়ে গুরুত্বপূর্ণ পেশা। সকলেরই এ বিষয়ে উৎসাহ রয়েছে। কেরিয়ারের শুরুর দিকে ভাবতাম এ সব জিনিস খুব ব্যক্তিগত। বুঝতে পারতাম না লোকে কেন এ রকম লিখে দেয়! কিন্তু সময়ের সঙ্গে বুঝতে শিখেছি। নাউ আই নো ইট’স নট পার্সোনাল, ইট’স ভেরি সিজনাল। আমি যখন যাঁর সঙ্গে কাজ করি, তাঁর নাম জুড়ে কিছু না কিছু লেখা হবেই। তাই এখন হাসিই পায়।
আপনার সম্পর্কে কোথায় কী লেখা হচ্ছে সেটা খেয়াল রাখেন?
না, এ বিষয়ে আমি খুবই কাঁচা। আমি সবার শেষে জানতে পারি নিজের ব্যাপারে কোনও গসিপ হলে। বেশির ভাগ সময় কোনও না কোনও বন্ধু টেক্সট করে জানায়। আমি নিজে কখনও গুগ্‌ল করে দেখতে যাই না। যখন নতুন ছিলাম তখন সোশ্যাল মিডিয়ায় কেউ ট্রোল করলে খুব খারাপ লাগত। পরে নিজেকে বোঝাই ওটা আসল দুনিয়া নয়। ঝুটো দুনিয়ায় কে কী বলছে, সেটা নিয়ে মন খারাপ করার কোনও মানেই হয় না।